WARRIX สู่โหมดเติบโต!
WARRIX ดำเนินธุรกิจผลิตและจำหน่ายเสื้อผ้า อุปกรณ์กีฬา ภายใต้แบรนด์ WARRIX รายงานผลการดำเนินงานปี 65 มีกำไรสุทธิ 128.63 ล้านบาท เพิ่มขึ้น 752%
WARRIX ดำเนินธุรกิจผลิตและจำหน่ายเสื้อผ้า อุปกรณ์กีฬา ภายใต้แบรนด์ WARRIX รายงานผลการดำเนินงานปี 65 มีกำไรสุทธิ 128.63 ล้านบาท เพิ่มขึ้น 752%
2 เม.ย. 2566

คุณค่าบริษัท
บริษัท วอริกซ์ สปอร์ต จำกัด (มหาชน) หรือ WARRIX ดำเนินธุรกิจผลิตและจำหน่ายเสื้อผ้า อุปกรณ์กีฬา ภายใต้แบรนด์ WARRIX รายงานผลการดำเนินงานในปี 2565 มีกำไรสุทธิ 128.63 ล้านบาท เพิ่มขึ้น 752% จากปี 2564 ที่มีกำไรสุทธิ 14.2 ล้านบาท และมีรายได้รวม 1,074.62 ล้านบาท เพิ่มขึ้น 63.29% จากปี 2564 ที่มีรายได้รวม 658.09 ล้านบาท
สาเหตุมาจากมีรายได้จากการขายและบริการ 1,062.88 ล้านบาท เพิ่มขึ้น 64.03% จากปีก่อนอยู่ที่ 647.69 ล้านบาท จากสถานการณ์โควิดคลี่คลาย และนโยบายการเปิดประเทศของรัฐบาลส่งผลให้กิจกรรมต่าง ๆ สามารถกลับมาจัดงานได้ปกติ ทั้งหน่วยงานภาครัฐและเอกชนมีความต้องการซื้อสินค้าสูงกว่าปี 2564 ที่งบประมาณการจัดกิจกรรมการสั่งสินค้าที่ระลึกหรือชุดยูนิฟอร์มที่ถูกชะลอการสั่งซื้อช่วงโควิด มีการกลับมาสั่งตามปกติในปี 2565
โดยกลุ่มสินค้า Non–Licensed สามารถสร้างรายได้ให้แก่บริษัทได้อย่างต่อเนื่อง โดยเฉพาะสินค้าคลาสสิก ขณะที่กลุ่มสินค้า Licensed ก็เติบโตขึ้นเช่นกัน โดยมียอดขายหลักมาจาก Licensed กลุ่มฟุตบอล เนื่องจากมีการจัดกิจกรรมฟุตบอลภายในประเทศและต่างประเทศอย่างต่อเนื่อง เช่น รายการแข่งขันฟุตบอลคิงส์คัพที่เชียงใหม่ รายการแข่งขัน AFF Mitsubishi Cup ที่นับเป็นรายการแข่งขันฟุตบอลรายการใหญ่รายการแรกในรอบ 3 ปี เป็นต้น
ขณะที่ปี 2566 บริษัทตั้งเป้าหมายจะมีรายได้รวมเติบโต 20-30% จากปี 2565 ทั้งจากธุรกิจเดิมอย่างธุรกิจสปอร์ตไลเซนซิ่ง (Sport Licensing) และสินค้ากลุ่ม Non-Licensed รวมถึงการขยายตลาดไปยังตลาดวิ่ง บาสเกตบอล กอล์ฟ และไลฟ์สไตล์มากขึ้น ขณะเดียวกันขยายช่องทางขาย เปิดจุดขายในห้างโมเดิร์นเทรด เพื่อกระจายฐานลูกค้าต่างจังหวัด โดยอยู่ระหว่างการขอใบอนุญาตในการทำธุรกิจในประเทศมาเลเซีย ซึ่งคาดว่าจะสามารถสร้างรายได้เข้ามาเพิ่มเติมภายในสิ้นปี 2566
โดยวางงบลงทุนในส่วนของ Licensed ไว้ประมาณ 200 ล้านบาท เพิ่มขึ้นเท่าตัวจากปี 2565 ที่ใช้ไป 100 ล้านบาท ปัจจุบันอยู่ระหว่างเจรจาเข้าไปสู่อุตสาหกรรมเพลงไทยและเกาหลี ส่วนอุตสาหกรรมกีฬาได้มีการเสนอไปยังสโมสรฟุตบอลต่าง ๆ เช่น อินโดนีเซีย และเวียดนาม
สำหรับปัจจัยหนุนการเติบโต ส่วนหนึ่งจะมาจากการเข้าซื้อกิจการบริษัท Premier Football ที่ประเทศสิงคโปร์ คาดจะช่วยหนุนรายได้ในปี 2566 เพิ่มขึ้นอีก 80 ล้านบาท ซึ่งเบื้องต้นได้มีการนำแบรนด์ของ WARRIX เข้าไปวางขายในสาขาของ Premier Football และมีแผนศึกษานำแบรนด์ Premier Football ออกมาเปิดนอกประเทศสิงคโปร์ รวมทั้งการเข้าลงทุนซื้อสิทธิเครื่องหมายการค้า ทรัพย์สินดิจิทัล และทรัพย์สินทางปัญญาของแบรนด์ “Fit Junctions” สถาบันฝึกสอนการออกกําลังกายและโภชนาการชั้นนําของประเทศไทย เพื่อเสริมความแข็งแกร่งให้ธุรกิจด้านสุขภาพของ WARRIX ด้วย
สำหรับการประเมินมูลค่า (Valuation) ปัจจุบันราคาหุ้น WARRIX ซื้อขายกันที่ P/E ระดับ 51.83 เท่า เทียบกับ P/E ตลาดโดยรวมที่ระดับ 19.29 เท่า ถือว่าราคาซื้อขายสูงกว่าตลาดหลายเท่า สอดคล้องกับ P/BV ที่ระดับ 4.62 เท่า ก็สูงกว่าค่าเฉลี่ยที่ส่วนใหญ่ P/BV จะอยู่ที่ระดับ 1.59 เท่า โดยมีราคาเป้าหมายเฉลี่ยที่ 10.87 บาท จากราคาต่ำสุด 10.50 บาท และราคาสูงสุด 11.23 บาท